DA Den Europæiske Unions Tidende C 87/14

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 87/06

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»PARMIGIANO REGGIANO«

EF-Nr.: IT-PDO-0317-0016-26.7.2007

BGB ( ) BOB (X)

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område —  Bevis for oprindelse — Produktionsmetode —  Tilknytning — Mærkning — Krav i de nationale bestemmelser — Andet (angives nærmere)

2. Type ændring(ER):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(ER):

3.1. Beskrivelse

Slutproduktets særlige kendetegn beskrives mere detaljeret.

Fodringsmetoden for det kvæg, der leverer mælk til produktionen af Parmigiano Reggiano BOB, beskrives udførligt for at tydeliggøre hvilke elementer, der er underlagt kontrol.

3.2. Produktionsmetode

Der gives en nøjere beskrivelse af såvel tilladte som forbudte fodermidler til malkekøerne.

For at undgå risiko for forurening af staldmiljøet, herunder også via jord og grovfoder, er det ikke tilladt at opbevare ensileret foder af nogen art på bedriften. Det præciseres, at eventuelt opdræt af kødkvæg skal foregå på andre staldområder og holdes adskilt fra malkekvæget.

For at fastholde produktionens håndværksmæssige karakter og tilknytningen til området er der indført specifikationer vedrørende kedlernes størrelse og deres anvendelse, der tydeliggør traditionel brug og tilknytning til området. Der er indført mulighed for at genanvende 15 % af kapaciteten i mejeriets kobberkar til en yderligere osteproduktion, hvilket begrundes med de særlige tekniske og praktiske forhold i produktionsområdet for »Parmigiano Reggiano« med BOB. Den nye bestemmelse er indført for at imødegå problemet med den større mælkeydelse som følge af laktationskurven og give mejerierne mulighed for at drage nytte af og anvende den øgede mælkemængde uden at skulle installere nye kedler eller anlæg. Andelen på 15 % af kedlernes kapacitet svarer til den gennemsnitlige største stigning i mælkeproduktionen.

Henvisningen til brændemærkningen af osten er fjernet, da gældende lovgivning ikke tillader brug af åben flamme i modningsrummene.

3.3. Mærkning

For at garantere ægtheden og den korrekte identificering af »Parmigiano Reggiano«, der er markedsført som forpakket, revet eller i mindre stykker, indføres en særlig regel om, at der på etiketten skal være et mærke, hvor der foroven er afbildet et stykke af og en hel »Parmigiano Reggiano« og en lille kniv og nederst påskriften »PARMIGIANO REGGIANO«.

Kravet om, at kaseinmærket skal bære påskriften »Parmigiano Reggiano o CFPR«, ophæves. Fjernelsen af dette krav gør det muligt at anvende andre påskrifter, som f.eks. »Consorzio del Formaggio Parmigiano Reggiano« eller det fælles mærke.

Udtrykket »prima stagionatura« (første lagring) indføres som modsvarende udtryk for »seconda categoria« (anden klasse) eller »mezzano« (mellemlagret).

3.4. Krav i de nationale bestemmelser

I produktionsstandarden for osten er der indføjet en henvisning til det ministerielle dekret (D.P.C.M. af 4.11.1991), som allerede var gældende og anvendeligt.

3.5. Andet

Det fastlægges, at af kvalitets- og sporbarhedsmæssige hensyn skal udskæringen af den hele ost i mindre stykker og pakningen finde sted i oprindelsesområdet. I tråd med de retningslinjer, som Domstolen anførte i dom af 25. juni 2002 (C-66/00) og dom af 20. maj 2003 (C-469/00) af forbrugerbeskyttelseshensyn, kan ægtheden af forpakket »Parmigiano Reggiano«, der bringes på markedet i udskårne stykker, kun garanteres, hvis pakningen foregår i oprindelsesområdet. Dette krav begrundes med, at de mærker, der identificerer produktet, især med hensyn til oprindelse og kvalitetsmærker, som var anbragt på den hele ost, mangler på stykker uden skorpe og ikke er tydelige på mange stykker med skorpe. For ikke at skade garantien for ægtheden af det forpakkede produkt er det derfor nødvendigt at sikre fuld sporbarhed. Hvad angår kvaliteten, betyder udskæringen af den hele ost i mindre stykker, at osten mister sin naturlige beskyttelse i form af skorpen, som, fordi den er meget tør, yder osten optimal beskyttelse mod omgivelserne. Skorpen beskytter osten mod udtørring, oxidation, udsvedning og smeltning af fedtkomponenter og udvikling af skimmelsvampe. For at undgå sådanne uoprettelige processer er det af største vigtighed, at vakuumpakningen eller pakningen under beskyttet atmosfære finder sted hurtigt efter, at den hele ost er skåret i mindre stykker, i henhold til klart fastlagte arbejdsgange og under overvågning af sagkyndigt personale.

ENHEDSDOKUMENT

RÅDETS FORORDNING (EF) Nr. 510/2006

»PARMIGIANO REGGIANO«

EF-Nr.: IT-PDO-0317-0016-26.7.2007

BGB ( ) BOB (X)

1. Produktets navn

»Parmigiano Reggiano«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype [jf. bilag II]

Kategori 1.3. Oste

3.2. Beskrivelse af produktet med betegnelsen »Parmigiano Reggiano«

»Parmigiano Reggiano« er en fast, langtidslagret ost, der er fremstillet under opvarmning af rå, naturligt skummet komælk. Mælken må ikke være varmebehandlet og skal stamme fra køer, hvis fodring er baseret på anvendelse af grovfoder, der stammer fra oprindelsesområdet. Lagringen skal vare mindst 12 måneder. »Parmigiano Reggiano« kan markedsføres som hele oste, i mindre stykker eller som reven ost.

»Parmigiano Reggiano« har følgende kendetegn:

— cylindrisk med let udadbuede eller næsten lige sider, flad over- og underside med en let fremtrædende kant

— dimensioner: over- og underflade diameter på 35-45 cm, kantens højde er 20-26 cm

— mindstevægt (hel ost): 30 kg

— ostens ydre: lysgullig skorpe

— skorpens tykkelse: ca. 6 mm

— ostemassens farve: svagt lysgullig til lysgullig

— ostemassens karakteristiske aroma og smag: vellugtende, fin smag, der er kraftig uden at være pikant

— ostemassens struktur: finkornet, spalter sig let i flager

— fedtindhold i tørstof: mindst 32 %.

3.3. Råvarer (kun for forarbejdede produkter)

Komælk, salt og kalveløbe.

Mælken kommer fra køer, der er opdrættet inden for det afgrænsede geografiske område.

Anvendelse af tilsætningsstoffer er ikke tilladt.

3.4. Foder (kun for produkter af animalsk oprindelse)

Køernes fodring er baseret på anvendelse af grovfoder, der stammer fra det afgrænsede geografiske område, og for hvilket der er fastlagt mængde og kvalitet.

Mindst 75 % af foderets tørstof skal være produceret inden for det afgrænsede geografiske område.

Andelen af kraftfoder må højst udgøre 50 % af foderrationens samlede mængde tørstof.

Det er ikke tilladt at anvende ensileret foder af nogen art.

3.5. Specifikke etaper af produktionen, som skal finde sted i det afgrænsede geografiske område

De malkekvægsbedrifter, hvis mælkeproduktion anvendes til fremstilling af »Parmigiano Reggiano«, er beliggende i det afgrænsede geografiske område.

Produktionen af mælk og dens videre forarbejdning skal foregå inden for det afgrænsede geografiske område. Mælken fra aftenmalkningen og morgenmalkningen leveres som foreskrevet i varespecifikationens bestemmelser i rå og hel tilstand til mejeriet. Mælken fra morgenmalkningen hældes over i kobberkar, hvor den blandes med mælken fra aftenmalkningen, hvor fløden er delvist naturligt skummet fra. Mælken tilsættes autokton valle. Tilsætning af udvalgte syrevækkere er ikke tilladt. Efter mælkens koagulering, som udelukkende opnås ved anvendelse af kalveløbe, følger ituskæring af ostekoaglet og opvarmning. Efter nedfældningen overføres ostemassen til dertil beregnede forme for at give osten sin form. Herefter forsynes ostene med et mærke. Efter nogle dages forløb overføres ostene til saltning i saltlagen og herefter til modning, der skal vare mindst 12 måneder.

Modningen skal vare mindst 12 måneder og skal finde sted i det afgrænsede geografiske område.

Efter minimumsmodningsperioden foretager sagkyndige kontrol med henblik på at kontrollere, om produktet er i overensstemmelse med varespecifikationen.

3.6. Særlige regler vedrørende udskæring, rivning eller emballering osv.

»Parmigiano Reggiano« kan afsættes som hele oste, i mindre stykker eller som reven ost.

Af forbrugerbeskyttelseshensyn og for at garantere ægtheden af »Parmigiano Reggiano«, der er bragt forpakket på markedet som enten reven ost eller i mindre stykker, skal rivningen og udskæringen og den efterfølgende indpakning foregå inden for det afgrænsede geografiske område. Grunden til dette er, at når der er tale om reven ost eller mindre stykker, er det identifikationsmærke, som anbringes på osten »Parmigiano Reggiano«, inden den skæres i mindre stykker, forsvundet eller ikke længere synligt, og det er derfor nødvendigt at give garanti for det forpakkede produkts oprindelse. Det er endvidere også nødvendigt at garantere, at pakningen af osten i mindre stykker sker kort tid efter ostens opdeling i mindre stykker på en sådan måde, at udtørring, oxidation og tab af »Parmigiano Reggianos« organoleptiske egenskaber undgås. Udskæringen af den hele ost bevirker, at osten mister sin naturlige beskyttelse i form af skorpen, der, fordi den er meget tør, yder osten optimal beskyttelse mod omgivelserne.

Pakningen af udskårne stykker af »Parmigiano Reggiano« må foregå på det sted, hvor de behandles.

Kun den hele ost med den beskyttede oprindelsesbetegnelse »Parmigiano Reggiano« må rives, og pakningen heraf skal finde sted umiddelbart efter uden behandling af nogen art eller tilsætning af stoffer, der ændrer holdbarheden og de oprindelige organoleptiske egenskaber.

3.7. Specifikke mærkningsregler

Hver hel ost med betegnelsen »Parmigiano Reggiano« bærer følgende identifikationsmærker: navnet »Parmigiano Reggiano« med prikskrift, mejeriets kontrolnummer, produktionsår og -måned præget på ostens sideoverflade ved hjælp af særlige matricer (med markeringsringe), et ovalt segl med indskriften »Parmigiano Reggiano Consorzio Tutela«, et kaseinmærke med ostens identifikationskode og, hvis det drejer sig om oste af anden klasse, det dertil anvendte identifikationsmærke.

Identifikationsmærket på »Parmigiano Reggiano«, der markedsføres som forpakket, revet eller i mindre stykker, består af et mærke, hvor der foroven er et billede af et stykke af og en hel »Parmigiano Reggiano« ved siden af en kniv og forneden betegnelsen »PARMIGIANO REGGIANO«. Dette kendingsmærke, som det er obligatorisk at sætte på etiketten, skal være gengivet i henhold til de tekniske specifikationer, som sammenslutningen (»il Consorzio«) har fastlagt i den relevante aftale.

4. Præcis afgrænsning af det geografiske område

Det afgrænsede geografiske område omfatter provinserne Bologna på venstre side af floden Reno, Mantova på Po-flodens højre side, Modena, Parma og Reggio i Emilia.

5. Tilknytning til det geografiske område

5.1. Det geografiske områdes egenart

Af naturlige faktorer skal særligt fremhæves jordbundens beskaffenhed i det afgrænsede geografiske område, der strækker sig fra Appenninerbjergkæden til Po-floden, sammen med de klimatiske forhold, der har direkte indvirkning på både den naturlige floras sammensætning og produktets særlige syrningsegenskaber. Hvad angår de menneskelige faktorer, skal det ud over ostens historiske betydning for den lokale økonomi nævnes, at de komplekse arbejdsgange, som »Parmigiano Reggiano« underkastes, er resultatet af traditionelle ostefremstillingsteknikker, der har bredt sig gennem århundreder i det pågældende produktionsområde og overleveret med respekt for lokal og fast praksis.

5.2. Produktets egenart

De særlige kendetegn ved »Parmigiano Reggiano« er ostemassens finkornede struktur, der let spalter sig i flager, den behagelige aroma og fine smag, der er kraftig uden at være pikant, og den høje grad af opløselighed og letfordøjelighed.

De særlige kendetegn beror på mælkens egenskaber og udvælgelseskriterne for mælken, der anvendes rå på daglig basis i kobberkar og koaguleret med kalveløbe med et højt indhold af chymosin, saltningen i saltlage og den lange naturlige modning.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Mælkens særlige kemiske og fysiske og mikrobiologiske egenskaber, der sikrer de særlige egenskaber og kvaliteter ved »Parmigiano Reggiano«, skyldes hovedsagelig kvægets fodring, som er baseret på anvendelse af foder fra oprindelsesområdet og nøje udelukker anvendelse af ensileret foder af enhver art.

Minimumsmodningsperioden på 12 måneder, der på grund af områdets klimatiske forhold skal finde sted inden for det afgrænsede geografiske område, er nødvendig for, at det produkt, der frembringes ved mælkens forarbejdning, gennem særlige enzymprocesser får de særlige egenskaber, der er kendetegnende for netop »Parmigiano Reggiano«.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006)

Den konsoliderede udgave af produktionsbestemmelserne foreligger på:

— www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE (Reg CE 510/2006)«.

(1) EUT L 93 af 31.3.2006, s. 12.